Adam Hagara

Adam Hagara (* 26. apríl 2006, Trnava) je slovenský krasokorčuliar. Je strieborným medailistom Zimných olympijských hier mládeže 2024, dvojnásobným bronzovým medailistom majstrovstiev sveta juniorov (2024, 2025), bronzovým medailistom z finále Grand Prix juniorov 20232024 a šampiónom JGP Rakúska 2023. Má sedem seniorských medzinárodných medailí a je päťnásobným majstrom slovenska v krasokorčulovaní (2022 – 2026). Je druhým Slovákom, po Jozefovi Sabovčíkovi, ktorý na oficiálnej súťaži skočil štvoritý skok.

 Osobný život 
Hagara sa narodil 26. apríla 2006 v Trnave a vyrastá s rodinou v nedaľekom Boleráze. Je mladším bratom bývalej slovenskej krasokorčuliarky Alexandry Hagarovej, ktorá je zároveň aj jednou z jeho trénerok. V roku 2025 sa Hagara zapísal na Fakultu informatiky a informačných technológií na Slovenskej technickej univerzite. V tom istom roku pracoval ako kaskadér Josefa Trojana pre česko-slovenský film Nepela, životopisný film o zosnulom Ondrejovi Nepelovi.

 Športová kariéra 
Prvýkrát začal korčuľovať v roku 2010, keď mal štyri roky. Jeho juniorský medzinárodný debut sa uskutočnil v decembri 2019 na Santa Claus Cupe v Maďarsku. Vo februári 2020 Hagara získal titul majstra Slovenska v kategórii juniorov. V marci súťažil na Majstrovstvách sveta juniorov 2020 a v krátkom programe sa umiestnil na 33. mieste. V nasledujúcej sezóne sa na medzinárodnej scéne nepredstavil.

 2023/2024 
Na Olympijských hrách mládeže 2024 získal striebornú medailu.

 2024/2025 
V marci 2025 na Majstrovstvách sveta v Bostone získal 16. miesto a zároveň miestenku na Zimné olympijské hry 2026.

 2025/2026 
Na Memoriáli Ondreja Nepelu v septembri 2025 sa stal len druhým Slovákom, ktorý „v súťaži úspešne predviedol štvoritý skok“. Na Majstrovstvách Európy 2026 v Sheffielde obsadil 10. miesto, kde za voľnú jazdu dostal 155,31 a celkovo 224,27 bodov, čo bol jeho zatiaľ najlepší výsledok v kariére.

Hagara debutoval na zimných olympijských hrách v Miláne 10. februára 2026 v krátkom programe mužov, kde predviedol štvoritého tulupa, bezchybne aj trojitého axla a kombináciu trojitého lutza s trojitým tulupom, za čo získal 80,3 bodov, čím obsadil 20. pozíciu a ako prvý sólista v ére slovenskej samostatnosti sa dostal do finálových voľných jázd.

Referencie

 Iné projekty 

 Zdroj 

Kategória:Osobnosti z Trnavy
Kategória:Slovenskí krasokorčuliari
Kategória:Majstri Slovenska v krasokorčuľovaní
Kategória:Slovenskí olympionici
Kategória:Krasokorčuliari na Zimných olympijských hrách 2026